Neuvoston 28 päivänä maaliskuuta 2003 vahvistama

yhteinen kanta (EY) N:o 40/2003

Euroopan parlamentin ja neuvoston asetuksen N:o .../2003/EY annettu ..., antamiseksi Itävallan kautta kulkeviin raskaisiin tavarankuljetusajoneuvoihin sovellettavan siirtymäkauden kauttakulkujärjestelmän käyttöönotosta vuodeksi 2004

(2003/C 214 E/01)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 71 artiklan 1 kohdan,

ottavat huomioon komission ehdotuksen(1),

ottavat huomioon Euroopan talous- ja sosiaalikomitean lausunnon(2),

ottavat huomioon alueiden komitean lausunnon,

noudattavat perustamissopimuksen 251 artiklassa määrättyä menettelyä(3),

sekä katsovat seuraavaa:

(1) Itävallan tasavallan liittymisasiakirjan(4) pöytäkirjan N:o 9 11 artiklan 2 kohdan a alakohdassa määrätään, että ekopistejärjestelmän soveltaminen päättyy 31 päivänä joulukuuta 2003.

(2) Laekenissa 14 ja 15 päivänä joulukuuta 2001 kokoontuneen Eurooppa-neuvoston päätelmien 58 kohdassa vaaditaan ekopistejärjestelmän voimassaolon jatkamista väliaikaisena ratkaisuna. Voimassaolon jatkaminen on osa ympäristön suojelua Alppien kaltaisilla haavoittuvilla alueilla. Kööpenhaminassa 12 ja 13 päivänä joulukuuta 2002 kokoontunut Eurooppa-neuvosto pyysi päätelmiensä 35 kohdassa neuvostoa antamaan ennen vuoden 2002 loppua asetuksen väliaikaisesta ratkaisusta raskaiden tavarankuljetusajoneuvojen kauttakulkuun Itävallan läpi vuosiksi 2004-2006.

(3) Tämä toimenpide on välttämätön siihen asti kun hyväksytään eurooppalaista liikennepolitiikkaa vuoteen 2010 käsittelevässä valkoisessa kirjassa tarkoitettu infrastruktuurin käyttömaksuja koskeva puite-ehdotus, jonka komissio on ilmoittanut aikovansa esittää vuonna 2003.

(4) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(5) mukaisesti.

(5) Näin ollen on syytä ottaa käyttöön siirtymäkauden kauttakulkujärjestelmä vuodeksi 2004,

OVAT ANTANEET TÄMÄN ASETUKSEN:

1 artikla

Tässä asetuksessa tarkoitetaan:

a) "ajoneuvolla" ajoneuvoa sellaisena kuin se määritellään yhteisössä jäsenvaltion alueelle tai sen alueelta taikka yhden tai useamman jäsenvaltion alueen kautta tapahtuvan maanteiden tavaraliikenteen markkinoille pääsystä 26 päivänä maaliskuuta 1992 annetun neuvoston asetuksen (ETY) N:o 881/92(6) 2 artiklassa,

b) "kansainvälisillä kuljetuksilla" kansainvälisiä kuljetuksia sellaisina kuin ne määritellään asetuksen (ETY) N:o 881/92 2 artiklassa,

c) "kauttakulkuliikenteellä Itävallan läpi" liikennettä Itävallan alueen läpi Itävallan ulkopuolella sijaitsevasta lähtöpisteestä Itävallan ulkopuolella sijaitsevaan määräpisteeseen,

d) "raskaalla tavarankuljetusajoneuvolla" jäsenvaltiossa rekisteröityä tavaroiden kuljetukseen tarkoitettua moottoriajoneuvoa, jonka sallittu enimmäispaino on yli 7,5 tonnia, sekä perävaunu- tai puoliperävaunuyhdistelmää, jonka sallittu enimmäispaino on yli 7,5 tonnia ja jota vetää jäsenvaltiossa rekisteröity moottoriajoneuvo, jonka sallittu enimmäispaino on enintään 7,5 tonnia,

e) "tavaroiden kauttakululla maanteitse Itävallan läpi" raskaiden tavarankuljetusajoneuvojen kauttakulkua Itävallan läpi, riippumatta siitä, ovatko ajoneuvot tyhjiä vai kuormattuja,

f) "kahdenvälisillä matkoilla" tietyn ajoneuvon kansainvälisiä matkoja reiteillä, joilla lähtö- tai päätepiste on Itävallassa ja pääte- tai lähtöpiste vastaavasti toisessa jäsenvaltiossa ja joilla matkoja tehdään tyhjänä tällaisten matkojen yhteydessä.

2 artikla

Tätä asetusta sovelletaan kansainvälisiin tavarankuljetuksiin maanteitse yhteisön alueella tehdyillä matkoilla. Siirtymäkauden kauttakulkujärjestelmään ei sisälly Itävallan kauttakulkua koskevia suoria lukumäärällisiä rajoituksia.

3 artikla

1. Matkoihin, joihin kuuluu tavaroiden kauttakulku maanteitse Itävallan läpi, sovelletaan yhteisistä säännöistä maanteiden tietynlaisten tavarankuljetusten osalta 23 päivänä heinäkuuta 1962 annetun ensimmäisen neuvoston direktiivin(7) ja asetuksen (ETY) N:o 881/92 mukaista omaan lukuun suoritettuja matkoja ja korvausta tai palkkiota vastaan suoritettuja matkoja koskevaa järjestelmää, jollei tämän artiklan säännöksistä muuta johdu.

2. Seuraavia säännöksiä sovelletaan 1 päivästä tammikuuta 2004 31 päivään joulukuuta 2004:

a) EURO 4 -standardin mukaisten raskaiden tavarankuljetusajoneuvojen kauttakulku ei kuulu siirtymäkauden kauttakulkujärjestelmän piiriin.

b) EURO 0 -standardin mukaisten raskaiden tavarankuljetusajoneuvojen kauttakulku on kielletty lukuun ottamatta Kreikassa ja Portugalissa rekisteröityjä EURO 0 -standardin mukaisia raskaita tavarankuljetusajoneuvoja ja tiettyjä kalliita erityiskäyttöön tarkoitettuja ajoneuvoja, joiden taloudellinen elinkaari on pitkä.

c) Kauttakulkuliikenteeseen Itävallan läpi käytettävien raskaiden tavarankuljetusajoneuvojen NOx-päästöjen kokonaismäärä vahvistetaan liitteessä I kyseiselle vuodelle annettujen arvojen mukaisesti.

d) Raskaiden tavarankuljetusajoneuvojen NOx-kokonaispäästöjen arvo vahvistetaan siirtymäkauden kauttakulkujärjestelmän mukaisesti. Kyseisen järjestelmän mukaisesti Itävallan kautta kulkeva raskas tavarankuljetusajoneuvo tarvitsee sellaisen määrän pisteitä, joka vastaa sen NOx-päästöjä (tuotannon vaatimustenmukaisuuden yhteydessä hyväksytty arvo - COP-arvo - tai tyyppihyväksynnän mukainen arvo). Näiden pisteiden laskemis- ja hallinnoimismenetelmä esitetään liitteessä II.

e) Itävalta antaa alueensa kautta kulkeville raskaille tavarankuljetusajoneuvoille ja järjestää niiden saataville hyvissä ajoin siirtymäkauden kauttakulkujärjestelmän hallinnoinnin edellyttämät pisteet liitteen II mukaisesti.

f) Sallittujen NOx-päästöjen kokonaiskiintiö vuonna 2004 on yhtä suuri kuin ekopistejärjestelmän nojalla sallittu vuoden 2003 kokonaiskiintiö, ja komissio hallinnoi kiintiöitä ja jakaa ne jäsenvaltioiden kesken asetuksen (EY) N:o 3298/1994(8) säännösten mukaisesti noudattaen ekopistejärjestelmään vuonna 2003 sovellettavia periaatteita.

g) Yhteisön varalla olevien pisteiden uudelleen jakamisessa painotus tapahtuu asetuksen (EY) 3298/94 8 artiklan 2 kohdassa esitettyjen perusteiden mukaisesti ja erityisesti jäsenvaltioille jaettujen pisteiden todellisen käytön mukaisesti sekä niiden liikenteenharjoittajien erityistarpeiden mukaisesti, jotka kulkevat Itävallan kautta reittiä Lindau-Bregenz-St. Margarethen (Hörbranzin kauttakulkureitti "Hörbranz-Transit").

3. Jos infrastruktuurin käyttömaksuja koskevaa Eurovignette-ehdotusta ei hyväksytä 31 päivään joulukuuta 2004 mennessä, kaikki 2 kohdan säännökset pysyvät voimassa vielä yhden vuoden ajan, ja jos kyseistä ehdotusta ei hyväksytä 31 päivään joulukuuta 2005 mennessä, enintään toisen vuoden ajan. Tässä tapauksessa komissio tekee riippumattoman asiantuntijan avulla analyysin Itävallan kautta kulkevien Euro 4 -standardin mukaisten ajoneuvojen liikenteestä. Liitteessä I mainittujen vuosina 2005 ja 2006 käytettävissä olevien pisteiden määrät mukautetaan tämän analyysin perusteella vastaavien kiintiöiden sisällä 5 artiklassa säädetyn menettelyn mukaisesti.

4 artikla

1. Niin kauan kuin 3 artiklan 2 kohdan ja soveltuvissa tapauksissa 3 kohdan säännöksiä sovelletaan, jäsenvaltiot toteuttavat keskinäisen yhteistyönsä puitteissa tarvittaessa perustamissopimuksen mukaiset toimenpiteet siirtymäkauden kauttakulkujärjestelmän väärinkäytön torjumiseksi.

2. Liikenteenharjoittajat, joilla on Itävallan toimivaltaisten viranomaisten myöntämä yhteisön lupa, eivät saa kuljettaa tavaroita kansainvälisillä matkoilla, joilla ei kuormaus eikä purkaminen tapahdu Itävallassa. Kaikkiin sellaisiin matkoihin, jotka edellyttävät kauttakulkua Itävallan läpi, sovelletaan kuitenkin 3 artiklan säännöksiä.

3. Sovellettavista seurantamenetelmistä, 3 artiklan täytäntöönpanoon liittyvät sähköiset järjestelmät mukaan luettuina, päätetään tarvittaessa 5 artiklassa säädetyn menettelyn mukaisesti.

5 artikla

1. Komissiota avustaa komitea.

2. Jos tähän artiklaan viitataan, sovelletaan päätöksen N:o 1999/468/EY 3 ja 7 artiklaa ottaen huomioon mainitun päätöksen 8 artiklan säännökset.

3. Komitea vahvistaa työjärjestyksensä.

6 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty ...

Euroopan parlamentin puolesta

Puhemies

Neuvoston puolesta

Puheenjohtaja

(1) EYVL C 103 E, 30.4.2002, s. 230.

(2) EYVL C 221, 17.9.2002, s. 84.

(3) Euroopan parlamentin lausunto, annettu 12. helmikuuta 2003 (ei vielä julkaistu virallisessa lehdessä), neuvoston yhteinen kanta, vahvistettu 28. maaliskuuta 2003 ja Euroopan parlamentin päätös, tehty ... (ei vielä julkaistu virallisessa lehdessä).

(4) EYVL C 241, 29.8.1994, s. 361.

(5) EYVL L 184, 17.7.1999, s. 23.

(6) EYVL L 95, 9.4.1992, s. 1. Asetus sellaisena kuin se on muutettuna Euroopan parlamentin ja neuvoston asetuksella (EY) N:o 484/2002 (EYVL L 76, 19.3.2002, s. 1).

(7) EYVL 70, 6.8.1962, s. 2005. Direktiivi sellaisena kuin se on viimeksi muutettuna asetuksella (ETY) N:o 881/92.

(8) Komission asetus (EY) N:o 3298/94, annettu 21 päivänä joulukuuta 1994, Itävallan kautta kulkeville raskaille tavarankuljetusajoneuvoille vahvistetun kauttakulkuoikeusjärjestelmän (ekopistejärjestelmän) yksityiskohtaisista säännöistä (EYVL L 341, 30.12.1994, s. 20). Asetus sellaisena kuin se on viimeksi muutettuna neuvoston asetuksella (EY) N:o 2012/2000 (EYVL L 241, 26.9.2000, s. 18).

LIITE I

PISTEKIINTIÖT

>TAULUKON PAIKKA>

>TAULUKON PAIKKA>

LIITE II

PISTEIDEN LASKEMINEN JA HALLINNOINTI

1. Itävallan kautta kulkevan raskaan tavarankuljetusajoneuvon kuljettajan on esitettävä seuraavat asiakirjat aina, kun ajoneuvo ylittää Itävallan rajan (kumpaan suuntaan tahansa):

a) asiakirja, josta käy ilmi kyseisen ajoneuvon NOx-päästöjen COP-arvo;

b) toimivaltaisen viranomaisen antama voimassa oleva ekopistekortti.

Edellä olevan a alakohdan osalta:

1 päivän lokakuuta 1990 jälkeen rekisteröityjen EURO 0, EURO 1, EURO 2 ja EURO 3 -standardin mukaisten raskaiden tavarankuljetusajoneuvojen osalta COP-arvon ilmaisevan asiakirjan on oltava toimivaltaisen viranomaisen antama todistus, jossa ilmoitetaan tuotannon vaatimustenmukaisuuden yhteydessä hyväksyttävä NOx-päästöjen määrä, tai tyyppihyväksyntätodistus, jossa ilmoitetaan hyväksymispäivämäärä ja mitatut arvot. Jos esitetään jälkimmäinen todistus, tuotannon vaatimustenmukaisuuden yhteydessä hyväksyttävä päästömäärä on tyyppihyväksyntäarvo korotettuna 10 prosentilla. Ajoneuvolle määriteltyä arvoa ei voida muuttaa ajoneuvon käyttöiän aikana.

Ennen 1 päivää lokakuuta 1990 rekisteröityjen raskaiden tavarankuljetusajoneuvojen ja sellaisten raskaiden tavarankuljetusajoneuvojen, joista ei esitetä minkäänlaista todistusta, COP-arvoksi vahvistetaan 15,8 g/kWh.

Edellä olevan b alakohdan osalta:

Pistekortti/ympäristötarra sisältää tietyn määrän pisteitä, ja niitä käytetään ajoneuvon COP-arvon perusteella seuraavasti:

1. Yhden g/kWh:n suuruinen NOx-päästö, joka on määritelty 1 kohdan a alakohdan mukaisesti, lasketaan yhdeksi pisteeksi.

2. NOx-päästöarvot pyöristetään seuraavaan kokonaiseen yksikköön, jos desimaaliluku on 0,5 tai enemmän; muussa tapauksessa ne pyöristetään alaspäin.

2. Komissio laskee 5 artiklassa säädettyä menettelyä noudattaen kolmen kuukauden välein raskaiden tavarankuljetusajoneuvojen suorittamien matkojen lukumäärän ja niiden NOx-päästöjen keskimääräisen tason ja laatii näistä ajoneuvojen rekisteröintimaan mukaan eritellyt tilastot.

NEUVOSTON PERUSTELUT

I JOHDANTO

Neuvosto vahvisti EY:n perustamissopimuksen 71 artiklan 1 kohdan huomioon ottaen ja EY:n perustamissopimuksen 251 artiklan mukaisen yhteispäätösmenettelyn puitteissa yhteisen kantansa ehdotuksesta asetukseksi Itävallan kautta kulkeviin raskaisiin tavarankuljetusajoneuvoihin sovellettavan ekopistejärjestelmän käyttöönotosta vuodeksi 2004 28. maaliskuuta 2003.

Neuvosto otti kantaansa vahvistaessaan huomioon Euroopan parlamentin ensimmäisessä käsittelyssään 12. helmikuuta 2003(1) antaman lausunnon sekä talous- ja sosiaalikomitean 29. toukokuuta 2002(2) antaman lausunnon. Alueiden komitea päätti olla antamatta lausuntoa.

Komission esittämän asetusehdotuksen tarkoituksena on jatkaa olennaisilta osiltaan vuoteen 2004 asti Itävallan kautta kulkeviin raskaisiin tavarankuljetusajoneuvoihin sovellettavaa nykyistä, 31. joulukuuta 2003 päättyvää ekopistejärjestelmää; jatkaminen edelleen vuoteen 2005 ja 2006 on myös mahdollista. Ekopistejärjestelmän tarkoituksena on vähentää kielteisiä ympäristövaikutuksia, jotka johtuvat raskaiden tavarankuljetusajoneuvojen kulkemisesta Itävallan kautta. Kunkin raskaan tavarankuljetusajoneuvon on "maksettava" Itävallan kautta kulkemisesta tietty määrä ekopisteitä sen mukaan, mihin luokkaan ajoneuvo kuuluu (EURO 0, 1, 2, 3): eniten saastuttavat raskaat tavarankuljetusajoneuvot (EURO 0) maksavat eniten ekopisteitä.

II YHTEISEN KANNAN ERITTELY

Neuvosto hyväksyi komission ehdotuksen, joka koski siirtymäkauden kauttakulkujärjestelmää vuodeksi 2004. Neuvosto päätti myös, että järjestelmää jatketaan vuoteen 2005 ja 2006, jos infrastruktuurin käyttömaksuja koskevaa Eurovignette-ehdotusta ei hyväksytä 31. joulukuuta 2004 ja vastaavasti 31. joulukuuta 2005 mennessä.

Neuvosto teki kuitenkin eräitä muutoksia asetusehdotusta koskevaan yhteiseen kantaansa. Edistääkseen ympäristöystävällisten raskaiden tavarankuljetusajoneuvojen käyttöä neuvosto kielsi EURO 0-standardin mukaisten ajoneuvojen kauttakulun lukuun ottamatta Kreikassa tai Portugalissa rekisteröityjä ajoneuvoja - ottaen huomioon näiden jäsenvaltioiden raskaan tavarankuljetusajoneuvokaluston rakenteen - ja tiettyjä kalliita erityiskäyttöön tarkoitettuja ajoneuvoja, joiden taloudellinen elinkaari on pitkä.

EURO 4-standardin mukaisten ajoneuvojen (puhtaimmat ajoneuvot) kauttakulkua ei myöskään aiota ottaa väliaikaiseen kauttakulkujärjestelmään. Siinä tapauksessa, että järjestelmää jatketaan vuoteen 2005 ja 2006, komission pitäisi kuitenkin suorittaa EURO 4-standardin mukaisten ajoneuvojen kauttakulun analyysi ja vähentää neuvoston yhteisen kannan liitteen I mukaisesti käytettävissä olevien ekopisteiden määrää pistekiintiöissä. Jos EURO 4-standardin mukaisten ajoneuvojen kauttakulkua ei tapahdu, noudatettaisiin pistekiintiön mukaista ylintä määrää; jos EURO 4-standardin mukaisten ajoneuvojen kauttakulkua tapahtuu, vuodesta 2005 lähtien jaettavien pisteiden määrää mukautettaisiin alaspäin komission analyysin tulosten mukaisesti vastaavan alimman pistekiintiön puitteissa.

Neuvoston yhteinen kanta edustaa tasapainoa toisaalta Alppien kaltaisen haavoittuvan alueen ympäristönsuojelun ja toisaalta tavaroiden vapaata liikkuvuutta unionissa koskevan periaatteen välillä.

III EUROOPAN PARLAMENTIN TARKISTUKSET

Neuvosto on tarkastellut huolellisesti Euroopan parlamentin tekemiä tarkistuksia ottaen huomioon neuvoston yhteisen kannan erittelyssä mainitut asiat. Neuvosto ei voinut hyväksyä yhtään tarkistusta.

(1) Ei vielä julkaistu virallisessa lehdessä.

(2) EYVL C 221, 17.9.2002, s. 84.